Mānga ya 43: Yoshua ke Mwendeji
MOSESA wabilanga kutwela na Bene Isalela mu Kenani. Penepo walombe amba: ‘A Yehova, leka’po bidi ngabuke bukila bwa Munonga wa Yodano, ne kumona ntanda milumbuluke’ya.’ Ino Yehova wanena’mba: ‘Kubapu! Kokanena kino monka!’ Lelo uyukile mwanda’ka Yehova wanena namino?
I mwanda wa byālongekele pākupile Mosesa ku dibwe’pa. Vuluka, aye ne Alone kebātumbijepo Yehova. Kebāsapwidilepo bantu’mba Yehova ye wādi wa kwibalupwila mema mu dibwe. Pa kino, Yehova wēbanene’mba kebakatwelapo mu Kenani.
Penepo myeji mityetye kupwa kwa lufu lwa Alone, Yehova walombola Mosesa’mba: ‘Yata Yoshua, umwimike ku meso a kitobo Eleaza ne ku meso a bantu. Ponka’po, ku meso a abo bonso, wikale kwibalombola’mba Yoshua ke mwendeji mupya.’ Mosesa walongela monka mwamunenena Yehova, enka na momwena pa kifwatulo’ki.
Kupwa Yehova walombola Yoshua’mba: ‘Kankamana, kadi kokikwatwa moyo. Usa kutweja Bene Isalela mu ntanda ya Kenani yonebālaile, kadi nkekala nobe.’
Kupwa Yehova walombola Mosesa akande ku nsongo ya lūlu lwa Nebo mu ntanda ya Moabu. Ku nsongo’kwa, Mosesa wamone bukila bwa Munonga wa Yodano ne ntanda milumbuluke ya Kenani. Ebiya Yehova wamunena’mba: ‘Mine ino’i yo ntanda yonālaile kupa bana ba Abalahama, ba Isake, ne ba Yakoba. Tala’po nakulombola’yo, ino abe kukatwela’mopo, mhm.’
Kupwa Mosesa wafwila konka ku nsongo ya lūlu lwa Nebo. Wādi na myaka 120. Wādi ukidi na bukomo ne meso andi ādi akimona’nka biyampe. Bantu abakwatwa bulanda kashā, ne kudila kebadila Mosesa wafwa. Inoko abasangala pa kwikala na Yoshua, mwendeji wabo mupya.
Umbadilo 27:12-23; Kupituluka 3:23-29; 31:1-8, 14-23; 32:45-52; 34:1-12.
Bipangujo
- Lelo bana-balume babidi bemene na Mosesa pa kifwatulo i bāni?
- Yehova wanena Yoshua bika?
- Mwanda waka Mosesa wakanda ku nsongo ya Lūlu lwa Nebo, ne Yehova wamunena bika?
- Mosesa wafu na myaka inga?
- Mwanda waka bantu abakwatwa bulanda, ino mwanda waka bafwaninwe kusangala?
Bipangujo bikwabo
- Tanga Umbadilo 27:12-23.
I mwingilo’ka mukomo wāpelwe Yoshua na Yehova, ne Yehova ulelanga bantu bandi namani dyalelo? (Umb. 27:15-19; Bil. 20:28; Bah. 13:7)
- Tanga Kupituluka 3:23-29.
Mwanda waka Yehova kālekelepo ba Mosesa ne Alone kutwela mu ntanda ya mulao, ne i ñeni’ka yotuboila ku uno mwanda? (Kup. 3:25-27; Umb. 20:12, 13)
- Tanga Kupituluka 31:1-8, 14-23.
Binenwa bya Mosesa bya kushadika Bene Isalela bilombola namani amba wāitabije mfuto ya Yehova na kwityepeja? (Kup. 31:6-8, 23)
- Tanga Kupituluka 32:45-52.
Kinenwa kya Leza kifwaninwe kwitutala namani mu būmi bwetu? (Kup. 32:47; Levi 18:5; Bah. 4:12)
- Tanga Kupituluka 34:1-12.
Nansha Mosesa byākamwenepo mpala ya Yehova, Kupituluka 34:10 ulombola namani mwādi mwikadile kipwano kyandi na Yehova? (Div. 33:11, 20; Umb. 12:8)
lua_Latn bem_Latn bem_Latn bem_Latn bem_Latn bem_Latn bem_Latn bem_Latn ceb_Latn bem_Latn cjk_Latn tum_Latn bem_Latn bem_Latn ceb_Latn kmb_Latn bem_Latn kmb_Latn bem_Latn kmb_Latn kin_Latn kmb_Latn kon_Latn kmb_Latn bem_Latn